Vnssen fruntlicken groth vnnd wes wie leues vnnd gudes vormogen stedes touorn. Erbare vnnd woldichtige leue her houetman. Vns is vth loffwärdygen boricht vnszer burgere vnnd coplude der guder, [de] vp schipper Hans Heidebreckers schepe vorbleuen vnnd yn juwer erbarheit gebede tho Kasterholm geborgen syn, byegekamen, dat sick juwer erbarheit dener yn der berginge sulcker guder gancz vmmilde vnnd vorbolgen tegen vorbenompten schipper Hans Heidebrecker sollen boweszen vnnd irtogeth hebben, zo dat seh vth rechten wreuel vnnd vormetenheit vp dat mael den vorberorten [schipper] vorbaden vnnd geweigert hedden des kopmans gudere tho bergende, vnnd sick nicht anders horen leten, dat de hinderstellinge vnze borgene gudere an ere herschop vnnd seh vorfallen weren, des denne de schamele boschedygede kopman yn synen swaren geladenen schaden billich so nicht eigende jnegelicken sie, wie ock vnlangest vorstendyget wo juwe erbarheit etlicke van den buren vnderslagene gudere sal vthgesporeth vnnd irlanget hebben, welcke juwe erbarheit des kopmans dar thor stede wesenden volmechtigen vor eth gebadene bergelt nicht volgen laten wil, sunder gesynnet is zodane vthgesporede gudere vor sick tho vordegedyngen des wie denne van juwer erbarheit nicht wol vorhopen vnnd (Här en half sida bortrifven) … maten konnen vthgesporeth werden vmb eyn temelik bergelt wedder loszen vnnd an sick bringen mogen, so ock jwe erbarheit van den buren ienige kopmans gudere vth gesporeth vnnd irlanget hedde; bydden ock desuluesten ane vorentholdynge vnnd wegerent vor eyn mochlick bergelt gedachten volmechtigen volgen tho laten vnnd tho ouer ant worden, angescheenn dath sulcke van den buren vndersagene gudere na Gades rechte io zo wol als de ersten geborgene gudere dem vorgedachten kopmanne thobohoren vnnd eme myt nenen reden vnnd rechte sunder tegen Goth ere ere(!) alle billicheit vnnd nicht anders mogen vor entholden werden. Vorsehen vns hir vmbe to juwer erbarheit seh sick hir jnne vp vnsze vorschriuent aller billicheit hebben vnnd tegenn de vnszer all szo yn deme valle bowyszen vnnd irtogen wert gelick seh vnnd de eren en hir jn sulcken vnnd der gelicken geboren wedder vmbe to gescheende wolden gehat hebben vnd wie tho donde stedes gewilliget syn, vp dat wie vns vnd de vnsen neuer vmbilligen vnd nadeiligen vorentholding weder boklagen dorue, des wie Got kennet, vele leuer vorhauen syn wolden; vnd wo wol wie vns tho juwer erbarheit alles guden vorhopen, bogeren doch nichte weniger vns hir vp en gutlick antwert int den ersten wedder vmbe to benalende. Ame xxix may.